Slagoffer keer terug na plaas ná aanvalHarm Bonnema (Foto: Verskaf) Harm Bonnema wat verlede maand inderhaas per helikopter na ŉ Johannesburgse hospitaal gevlieg is nadat hy vier keer op sy plaas buite Marble Hall geskiet is, sal eersdaags terugkeer na dié plaas. Bonnema is Maandag ná sowat drie weke in die waakeenheid van die hospitaal eindelik ontslaan en kuier tans saam met sy vrou, Susan, by hul dogter in Groblersdal voordat hulle sal terugkeer na die plaas waar hy op 8 April deur aanvallers oorval en geskiet is. Bonnema het op die buurplaas grootgeword waarna die egpaar ná hul troue na dié plaas, waar die aanval plaasgevind het, getrek het. Die egpaar se kinders het op die plaas grootgeword. “Ons gaan beslis terug,” het Bonnema vandag aan Maroela Media gesê. Volgens Bonnema gaan dit in die omstandighede goed met sy gesondheid nadat hy daardie nag met skietwonde aan sy arm, been en bors in die hospitaal opgeneem is. Maroela Media het vroeër berig Bonnema het die aand omstreeks 19:00 na die bakkie gestap om ŉ sleutel te gaan haal, toe hy oorval is. Die aanval is deur veiligheidskameras vasgevang en die beeldmateriaal is later ter bewusmaking aan die publiek beskikbaar gestel. Annelie Botha, die egpaar se dogter, het voorheen aan Maroela Media gesê die aanvallers het haar ouers vermoedelik vooraf dopgehou. “Dis gewoonlik die tyd wanneer my ma ŉ laaste sigaret buite gaan rook, en hulle het waarskynlik gedink dis ŉ goeie tyd om toe te slaan omdat my ma ŉ sagte teiken sou wees. Hulle het waarskynlik nie my pa verwag nie.” Bonnema het onraad vermoed, maar nog voor hy kon reageer, het twee mense hom oorval. Daar was ŉ struweling en hy is vier keer geskiet. Susan was in daardie stadium in die huis en wou gaan ondersoek instel. “My pa het net vir haar geskree sy moet die deure toemaak en dit sluit,” het Botha gesê. Bonnema het sedert die aanval operasies aan sy arm, been en bors ondergaan en hoewel die wonde aan sy bors goed herstel het, sal hy vorentoe weer onder die mes moet gaan vir sy arm en been. Hy vertel dat sy arm se herstel goed vorder, maar dat hy wel geen gevoel van sy regterknie af ondertoe het nie. Hy het ook baie pyn in dié been. Botha het kort ná die aanval verduidelik dat sy regterbeen senuweeskade met die skoot opgedoen het. Dit belemmer die beweging en sensasie in die onderbeen, enkel en voet. “Emosioneel vang dit ŉ mens maar om in die hospitaal te lê. Jy wil so gou moontlik daar uit, maar jy kan nie,” sê Bonnema. Hy vertel dat die trauma van die aanval hom nog nie juis kwel nie, maar dat hy wel berading ontvang. “Dit gaan redelik goed. Ek sal dit seker nog verwerk as dinge na normaal terugkeer.” Op Maroela Media se vraag of die egpaar nie bang is om terug te keer plaas toe nie, antwoord Bonnema sonder om te huiwer: “Glad nie.”